केरल में कोरोना वायरस संक्रमण के 32 हजार से अधिक मामले, विजयन ने स्थिति को बताया गंभीर
केरल में मंगलवार को कोरोना वायरस संक्रमण के 32,819 नए मामले सामने आए जो राज्य में एक दिन में सामने आए महामारी के सर्वाधिक मामले हैं। इसके साथ ही केरल में कोविड-19 के कुल मामलों की संख्या 14,60,364 हो गई है।
तिरुवनंतपुरम: केरल में मंगलवार को कोरोना वायरस संक्रमण के 32,819 नए मामले सामने आए जो राज्य में एक दिन में सामने आए महामारी के सर्वाधिक मामले हैं। इसके साथ ही केरल में कोविड-19 के कुल मामलों की संख्या 14,60,364 हो गई है। राज्य के मुख्यमंत्री पिनरायी विजयन ने स्थिति को गंभीर करार दिया। केरल में महामारी के आज सामने आए मामलों में 86 स्वास्थ्यकर्मी भी शामिल हैं। विजयन ने कहा कि महामारी को आज 18,413 लोगों ने शिकस्त दी और इस बीमारी से ठीक हुए लोगों की कुल संख्या 12,07,680 हो गई है। राज्य में 32 और लोगों की मौत के बाद बीमारी से मरने वालों की संख्या 5,170 हो गई है। विजयन ने यहां संवाददाताओं से कहा कि राज्य में स्थिति गंभीर है। राज्य में उपचाराधीन मामलों की संख्या 2,47,181 है। इस बीच केन्द्रीय स्वास्थ्य मंत्रालय ने बताया कि देश में एक दिन में कोविड-19 के जितने मामले सामने आए हैं, उनमें से 69.1 प्रतिशत महाराष्ट्र, उत्तर प्रदेश और दिल्ली समेत 10 राज्यों से हैं। मंत्रालय ने कहा कि देश में एक दिन में 3,23,144 लोगों के संक्रमित पाए जाने के बाद संक्रमितों की कुल संख्या बढ़कर 1,76,36,307 हो गई है। कर्नाटक, केरल, छत्तीसगढ़, पश्चिम बंगाल, तमिलनाडु, गुजरात और राजस्थान उन दस राज्यों में शामिल हैं, जहां कुल कोविड मामलों में से 69.1 प्रतिशत मामले सामने आए हैं।मंत्रालय ने कहा, ''अब तक 28 करोड़ से अधिक जांच की जा चुकी हैं। संक्रमण की दर 6.28 प्रतिशत है।'' महाराष्ट्र में एक दिन में सबसे अधिक 48,700 मामले सामने आए। उत्तर प्रदेश में 33,551 और कर्नाटक में 29,744 नए मामले सामने आए हैं। मंत्रालय ने कहा कि भारत में उपचाराधीन रोगियों की संख्या बढ़कर 28,82,204 हो गई है, जो कुल संक्रमितों का 16.34 प्रतिशत है। ये भी पढ़ें